CELEX: 31988D0300
Language: el
Date: 1988-05-16 00:00:00
Title: 88/300/ΕΟΚ: Απόφαση της Επιτροπής της 16ης Μαΐου 1988 για την αποδοχή ανάληψης υποχρέωσης όσον αφορά ορισμένες ηλεκτρονικές γραφομηχανές που έχουν συναρμολογηθεί ή κατασκευαστεί στην Κοινότητα

Avis juridique important

|

31988D0300

88/300/ΕΟΚ: Απόφαση της Επιτροπής της 16ης Μαΐου 1988 για την αποδοχή ανάληψης υποχρέωσης όσον αφορά ορισμένες ηλεκτρονικές γραφομηχανές που έχουν συναρμολογηθεί ή κατασκευαστεί στην Κοινότητα  

Επίσημη Εφημερίδα αριθ. L 128 της 21/05/1988 σ. 0039 - 0040

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 16ης Μαΐου 1988  για την αποδοχή ανάληψης υποχρέωσης όσον αφορά ορισμένες ηλεκτρονικές γραφομηχανές που έχουν συναρμολογηθεί ή κατασκευαστεί στην Κοινότητα  (88/300/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1761/87 (2), και ιδίως το άρθρο 13 παράγραφος 10,  Μετά από διαβουλεύσεις στο πλαίσιο της Συμβουλευτικής Επιτροπής, όπως προβλέπει ο παραπάνω κανονισμός,  Εκτιμώντας ότι:  Α. Διαδικασία  (1) Τον Ιούλιο 1987 η Επιτροπή έλαβε καταγγελία που υπέβαλε η Επιτροπή Ευρωπαϊκών Βιομηχανιών Γραφομηχανών (CETMA) εξ ονόματος γάλλων, γερμανών και ιταλών παραγωγών ηλεκτρονικών γραφομηχανών, η συνολική παραγωγή των οποίων αντιπροσωπεύει σχεδόν όλη την κοινοτική παραγωγή του εν λόγω προϊόντος. Η καταγγελία περιείχε επαρκή αποδεικτικά στοιχεία σύμφωνα με τα οποία, μετά την έναρξη της έρευνας για τις ηλεκτρονικές γραφομηχανές καταγωγής Ιαπωνίας (3), ορισμένες εταιρείες συναρμολογούσαν ηλεκτρονικές γραφομηχανές στην Κοινότητα υπό τους όρους που αναφέρονται στο άρθρο 13 παράγραφος 10 του κανονισμού (ΕΟΚ) αριθ. 2176/84. Μετά από διαβουλεύσεις η Επιτροπή γνωστοποίησε κατά συνέπεια, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (4), την κίνηση διαδικασίας, σύμφωνα με το άρθρο 13 παράγραφος 10 του κανονισμού αντιντάμπινγκ, όσον αφορά τις ηλεκτρονικές γραφομηχανές που συναρμολογούνται στην Κοινότητα από τις ακόλουθες εταιρείες:  Silver Reed International (Europe) Ltd, Watford, Ηνωμένο Βασίλειο,  Brother Industries (UK) Ltd, Wrexham, Ηνωμένο Βασίλειο,  Kyushu Matsushita (UK) Ltd, Newport, Ηνωμένο Βασίλειο,  Sharp Manufacturing Company of UK, Wrexham, Ηνωμένο Βασίλειο,  Canon Bretagne SA, Liffre, Γαλλία,  TEC Elektronik-Werk GmbH, Braunschweig, Γερμανία.  Β. Περάτωση της έρευνας και επέκταση του δασμού  (2) Σαν αποτέλεσμα αυτής της έρευνας, η διαδικασία περατώθηκε χωρίς την επέκταση του δασμού αντιντάμπινγκ όσον αφορά την TEC-Elektronik GmbH και την Brother Industries (UK) Ltd με την απόφαση 88/226/ΕΟΚ της Επιτροπής (5).  (3) Για όλες τις άλλες εταιρείες που αναφέρονται στο σημείο 1 και αφού ελήφθη υπόψη κάθε περίπτωση ξεχωριστά, ο κανονισμός (ΕΟΚ) αριθ. 1022/88 του Συμβουλίου (6) επέκτεινε το δασμό αντιντάμπινγκ που επέβαλε ο κανονισμός (ΕΟΚ) αριθ. 1698/85 (7) σε ορισμένες γραφομηχανές που συναρμολογούνται στην Κοινότητα από αυτές τις εταιρείες.  Γ. Ανάληψη υποχρέωσης  (4) Τον Μάρτιο 1988 η Kyushu Matsushita πρότεινε ανάληψη υποχρέωσης. Η Επιτροπή εξακρίβωσε στα κτίρια της εν λόγω εταιρείας ότι με την ανάληψη υποχρέωσης έπαυαν να ισχύουν οι όροι που δικαιολογούσαν την επέκταση, με τον κανονισμό (ΕΟΚ) αριθ. 1022/88, του δασμού αντιντάμπινγκ στις γραφομηχανές που συναρμολογούνται στην Κοινότητα. Δεδομένης της ανάληψης υποχρέωσης και των πορισμάτων της εξακρίβωσης, καθώς και μετά από διαβουλεύσεις, η Επιτροπή είναι πεπεισμένη ότι οι μεταβολές όσον αφορά την προέλευση των μερών και  υλικών, καθώς και άλλες λεπτομέρειες της διαδικασίας συναρμολόγησης ή κατασκευής στην Κοινότητα από μέρους της εταιρείας Kyushu Matsushita επαρκούν για την αποδοχή της ανάληψης υποχρέωσης.  (5) Συνεπώς, το Συμβούλιο με τον κανονισμό (ΕΟΚ) αριθ. 1329/88 (1) τροποποίησε ανάλογα τον κανονισμό (ΕΟΚ) αριθ. 1022/88 που επέκτεινε το δασμό σε προϊόντα που συναρμολογούνται ή κατασκευάζονται στην Κοινότητα από την Kyushu Matsushita, μεταξύ άλλων,  ΑΠΟΦΑΣΙΖΕΙ:  Άρθρο μόνο  Γίνεται αποδεκτή η ανάληψη υποχρέωσης που πρότεινε η Kyushu Matsushita (UK), όσον αφορά ορισμένες ηλεκτρονικές γραφομηχανές που φέρουν ή όχι ενσωματωμένο υπολογιστικό μηχανισμό (που αντιστοιχούν στις διακρίσεις 8469 10 00, ex 8469 21 00 και ex 8469 29 00 της συνδυασμένης ονοματολογίας), που τίθενται σε εμπορία στην Κοινότητα αφού συναρμολογηθούν στην Κοινότητα από την Kyushu Matsushita (UK).  Βρυξέλλες, 16 Μαΐου 1988.  Για την Επιτροπή  Willy DE CLERCQ  Μέλος της Επιτροπής  (1) ΕΕ αριθ. L 201 της 30. 7. 1984, σ. 1.  (2) ΕΕ αριθ. L 167 της 26. 6. 1987, σ. 9.  (3) ΕΕ αριθ. C 83 της 24. 3. 1984, σ. 4.  (4) ΕΕ αριθ. C 235 της 1. 9. 1987, σ. 2.  (5) ΕΕ αριθ. L 101 της 20. 4. 1988, σ. 26.  (6) ΕΕ αριθ. L 101 της 20. 4. 1988, σ. 4.  (7) ΕΕ αριθ. L 163 της 22. 6. 1985, σ. 1.  (1) ΕΕ αριθ. L 123 της 17. 5. 1988, σ. 31.